ตำบลหาดสำราญ

ตำบลหาดสำราญ เป็นตำบลหนึ่งในอำเภอหาดสำราญ จังหวัดตรัง อยู่ห่างจากศาลากลางจังหวัดตรังประมาณ 59 กิโลเมตร เป็นตำบลที่ตั้งศูนย์ราชการอำเภอหาดสำราญ

ประวัติ 
เดิมพื้นที่ตำบลหาดสำราญเป็นส่วนหนึ่งของอำเภอปะเหลียน ทางราชการได้แบ่งพื้นที่การปกครองออกมาตั้งเป็นกิ่งอำเภอหาดสำราญ ตามประกาศกระทรวงมหาดไทยเมื่อวันที่ 31 มีนาคม พ.ศ. 2537 โดยมีผลบังคับตั้งแต่วันที่ 30 เมษายน ปีเดียวกัน 

หน่วยงานบริหารท้องถิ่นในช่วงแรกยังมีฐานะเป็น สภาตำบลหาดสำราญ จากนั้นจึงได้ยกฐานะเป็น องค์การบริหารส่วนตำบลหาดสำราญ ตามประกาศกระทรวงมหาดไทย เมื่อวันที่ 16 ธันวาคม พ.ศ. 2539 และมีผลในวันที่ 24 ธันวาคม ปีเดียวกัน เป็นต้นมา 

ต่อมาในวันที่ 24 สิงหาคม พ.ศ. 2550 ได้มีพระราชกฤษฎีกายกฐานะกิ่งอำเภอหาดสำราญขึ้นเป็นอำเภอหาดสำราญ โดยมีผลบังคับตั้งแต่วันที่ 8 กันยายน ปีเดียวกัน ทำให้ตำบลหาดสำราญและองค์การบริหารส่วนตำบลหาดสำราญย้ายมาขึ้นกับอำเภอหาดสำราญ

ที่ตั้งและอาณาเขต 
ลักษณะของพื้นที่ของตำบลหาดสำราญมีหลายลักษณะ ทั้งที่ราบ เนินสูง ลำคลอง และป่าชายเลน โดยตอนกลางมีลักษณะที่ราบสลับเนินเป็นลูกคลื่นค่อนไปทางทิศเหนือ และทิศตะวันออกของตำบล จากตอนกลางเป็นที่ราบลาดต่ำลงสู่ทะเลทางทิศตะวันตก ทิศตะวันตกเฉียงเหนือ และทิศใต้ของตำบล สลับไปกับห้วยลักษณะขนานกับแนวชายฝั่งทะเล และลาดลงทะเลในที่สุด มีอาณาเขตติดต่อกับเขตการปกครองข้างเคียง ดังนี้

 ทิศเหนือ ติดต่อกับตำบลบ้าหวี อำเภอหาดสำราญ จังหวัดตรัง
 ทิศตะวันออก ติดต่อกับตำบลบ้าหวี และตำบลตะเสะ อำเภอหาดสำราญ จังหวัดตรัง
 ทิศใต้ ติดต่อกับตำบลตะเสะ อำเภอหาดสำราญ จังหวัดตรัง และทะเลอันดามัน
 ทิศตะวันตก ติดต่อกับทะเลอันดามัน

การปกครอง 
ตำบลหาดสำราญ ประกอบด้วยหมู่บ้านทั้งสิ้นจำนวน 12 หมู่บ้าน โดยทั้งพื้นที่ของตำบลบริหารโดยองค์การบริหารส่วนตำบลหาดสำราญ

สถานที่ท่องเที่ยว 
 ป่าชายเลนบ้านโคกออก ตั้งอยู่ในพื้นที่หมู่ที่ 8 ตำบลหาดสำราญ ล่องแพชมระบบนิเวศป่าชายเลนบ้านโคกออก วิถีชิวิติการดำรงชีพในชุมชน ล่องแพชมระบบนิเวศป่าชายเลนบ้านบ้าหวี ขบวนหินช้างกลางลำคลอง เดินชมธรรมชาติบนสพานวอร์คเวและศึกษาการดำรงชีวิตในชุมชน ล่องแพชมระบบนิเวศของตำบลตะเสะ ชมสันหลังมังกร ดำน้ำชมฝูงปลา สาหร่าย ชมฝูงลิงแสม เหมาะแก่การศึกษาและเรียนรู้
 หาดสำราญ ตั้งอยู่ตำบลหาดสำราญ ห่างจากตัวจังหวัดประมาณ 59 กิโลเมตร ตามทางถนนสายตรัง-ปะเหลียน (ทางหลวงหมายเลข 404) จะเลี้ยวขวาที่สี่แยกบ้านนา ตำบลบ้านนา อำเภอปะเหลียนไปอีก 22 กิโลเมตรหรือใช้บริการรถตู้สายตรัง-ย่านตาขาว ถึงตลาดย่านตาขาวแล้วต่อรถสองแถวสายย่านตาขาว-ปากปรน บริเวณหาดสำราญมีต้นสนหนาแน่นและสามารถมองเห็นเกาะเล็กใหญ่ต่าง ๆ มีลมพัดตลอดวันเหมาะสำหรับเป็นที่ตากอากาศ นักท่องเที่ยวนิยมมารับประทานอาหารทะเลสด ๆ ดูชีวิตความเป็นอยู่ของชาวประมงพื้นบ้าน มีทิวทัศน์หาดทรายชายฝั่งที่สวยงามและมีแหลมตะเสะ สามารถดูนกทะเลได้ตลอดทั้งปีในช่วงที่น้ำลง

อ้างอิง 

หาดสำราญ
หาดสำราญ
อำเภอหาดสำราญ